**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO** „**DĖL KLAIPĖDOS MIESTO SAVIVALDYBĖS 2013-2015 METŲ STRATEGINIO VEIKLOS PLANO PATVIRTINIMO“ PAKEITIMO**

**1. Sprendimo projekto esmė, tikslai ir uždaviniai.**

Sprendimo projekto tikslas – pakeisti Klaipėdos miesto savivaldybės 2013-2015 m. strateginio veiklos plano, patvirtinto Klaipėdos miesto savivaldybės tarybos 2013 m. vasario 28 d. sprendimu Nr. T2-33 „Dėl Klaipėdos miesto savivaldybės 2013-2015 metų strateginio veiklos plano patvirtinimo“ programas, siekiant reaguoti į pokyčius ir užtikrinti tinkamą veiklos plano tikslų bei uždavinių įgyvendinimą.

**2. Projekto rengimo priežastys ir kuo remiantis parengtas sprendimo projektas.**

Sprendimas parengtas atsižvelgiant į Finansų ir turto departamento pateiktą informaciją, kad 2013 m. maksimalių asignavimų programoms planas bus didinamas 2 mln. Lt dėl prognozuojamų viršplaninių savivaldybės biudžeto lėšų. Šiuo sprendimu siekiama nustatyti prognozuojamų viršplaninių lėšų paskirstymą strateginio veiklos plano programomis, kad Savivaldybės administracijos struktūriniai padaliniai galėtų tinkamai pasirengti panaudoti jų vykdomoms programoms paskirtas viršplanines lėšas (Savivaldybės administracija planuoja teikti savivaldybės tarybai sprendimą dėl savivaldybės biudžeto pajamų didinimo 2013 m. spalio mėn.), atlikti tam reikalingas procedūras. Pasiūlymai dėl lėšų paskirstymo strateginio veiklos plano programoms rengti vadovaujantis savivaldybės tarybos 2013 m. vasario 28 d. protokolinį pavedimu, kuriame suformuluota, kad „gavus 2013 m. viršplaninių biudžeto pajamų, prioriteto tvarka, atsižvelgiant į finansines galimybes, skirti asignavimus: ikimokyklinio ugdymo įstaigų langams pakeisti; elektros energijai pirkti, kad miesto apšvietimas veiktų pilnu pajėgumu; darbo užmokesčio ir socialinio draudimo įmokoms, atstatant darbo užmokesčio fondo mažinimą 5 procentais“. Taip pat įvertinus kitus 2013 m. savivaldybės tarybos priimtus sprendimus, kuriems įgyvendinti reikalingos papildomos, anksčiau strateginiame veiklos plane nenumatytos, veiklos ir išlaidos.

Sprendimo projektas taip pat rengtas remiantis Savivaldybės administracijos struktūrinių padalinių pateiktais prašymais dėl strateginio veiklos plano programų tikslinimo.

Žemiau pateikiama išsami informacija apie siūlomus strateginio veiklos plano programų pakeitimus. Programų pakeitimų lyginamieji variantai yra pateikiami *Excel* formate, antruosiuose dokumentų „Programų tikslų, uždavinių, priemonių ir priemonių išlaidų suvestinė“ darbalapiuose.

**Siūlomi keitimai programose:**

**Miesto urbanistinio planavimo programa (Nr. 01)**

2013 m. nebus vykdoma programoje suplanuota priemonės 010102 „Detaliųjų planų rengimas“ papriemonė „Laivitės“ teritorijos detaliojo plano parengimas“, dėl to, kad nėra priimtas bendras sutarimas dėl naujo muzikinio teatro statybos vietos. Todėl siūloma priemonei 010102 „Detaliųjų planų rengimas“ suplanuotas lėšas sumažinti 10 tūkst. Lt ir jas perkelti priemonei 010101 „ES projekto „Teritorinio planavimo dokumentų rengimas“ įgyvendinimas. I, II, III etapai“ vykdyti.

Taip pat siūloma priemonei 010101 „ES projekto „Teritorinio planavimo dokumentų rengimas“ įgyvendinimas. I, II, III etapai“ įgyvendinti numatyti papildomą 16,5 tūkst. Lt. finansavimą iš planuojamų viršplaninių savivaldybės biudžeto lėšų, proporcingai patikslinant ES lėšų sumas.

Skyrus papildomą finansavimą, paspartėtų šio ES dalinai finansuojamo projekto įgyvendinimas, būtų atlikta daugiau teritorijų planavimo dokumentų rengimo darbų.

**Subalansuoto turizmo skatinimo ir vystymo programa (Nr.02)**

Vykdant programos priemonę (ES dalinai finansuojamą projektą) 0020101 „Apgyvendinimo paslaugų plėtra Klaipėdoje, įrengiant kempingą pajūryje, II etapas. Stacionarių namelių poilsiui Girulių kempinge įrengimas“, paaiškėjo, kad statybos darbų užbaigimui ir tinkamai jų eksploatacijai reikalinga atlikti papildomus darbus, kurie nebuvo iš anksto planuoti. Konkurso sąlygose buvo numatyta, kad poilsio nameliai turi būti prijungti prie esamų inžinerinių tinklų. Patvirtinus supaprastintą projektą, kuriame poilsio nameliai numatyti su pamatais, paaiškėjo, kad norint prijungti namelius prie inžinerinių tinklų (vandentiekio, kanalizacijos, elektros), būtina iškelti esamus tinklus ir perkelti juos į kitą vietą. Papildomų darbų skaičiuojamoji vertė sudaro 65 tūkst. Lt. Siūloma trūkstamas šiam projektui vykdyti lėšas perkelti iš priemonei 020103 „Visuomeninių renginių infrastruktūros buvusioje pilies teritorijoje suformavimas: Klaipėdos pilies ir bastionų komplekso rytinės kurtinos atkūrimas“ suplanuotų lėšų (finansavimo šaltinis SB(P) – paskolos lėšos), nes pastaroji priemonė dėl užsitęsusių ES paramos skyrimo procedūrų 2013 m. nebus įgyvendinta pilna apimtimi.

**Savivaldybės valdymo programa (Nr. 03)**

2013 m. turi būti užbaigtas vykdyti ES dalinai finansuojamas projektas „Klaipėdos miesto savivaldybės administracijos darbo organizavimo gerinimas tobulinant organizacinę struktūrą, finansinių išteklių ir veiklos valdymo procesus“ (priemonė 010202). Šio projekto rezultatas – integruotos veiklos ir finansų valdymo bei apskaitos informacinės sistemos įdiegimas savivaldybės darbe. Viena iš projekto veiklų – serverio informacinei sistemai palaikyti įsigijimas. Atlikus viešųjų pirkimų procedūras, paaiškėjo, kad siūlomos serverio įsigijimo kainos yra didesnės, nei suplanuota projekto biudžete. Siūloma numatyti projektui vykdyti papildomas lėšas 48 (tūkst. Lt), perkeliant kitoms priemonėms vykdyti nepanaudotas lėšas.

Tvirtinant strateginį veiklos planą šių metų vasario mėnesį, buvo numatyta pradėti savivaldybei priklausančio pastato Liepų g. 7 rekonstrukcijos darbus. Tačiau įvertinus pastato būklę ir rekonstrukcijos kaštus, paaiškėjo, kad racionaliau būtų atlikti pastato paprastąjį remontą. Dėl to siūloma pakeisti priemonės 010304 „Klaipėdos miesto savivaldybei priklausančio pastato Liepų g. 7, Klaipėdoje, rekonstravimas pritaikant šį pastatą administracinei veiklai vykdyti“ pavadinimą į „Klaipėdos miesto savivaldybei priklausančio pastato Liepų g. 7, Klaipėdoje, patalpų pritaikymas administracinei veiklai vykdyti“ ir skirti lėšas šio pastato patalpų paprastajam remontui, biuro baldų bei kompiuterinės technikos įsigijimui. Patalpose siūloma įkurdinti naujai formuojamą Biudžetinių įstaigų centralizuotos apskaitos skyrių (įrengti 46 darbo vietas). Siūlymas parengtas vadovaujantis savivaldybės tarybos 2013 m. gegužės 30 d. sprendimu T2-118 patvirtino Klaipėdos miesto savivaldybės biudžetinių įstaigų apskaitos optimizavimo priemonių planu, kurio 3.1. punkte įrašyta nuostata įrengti 46 darbo vietas buhalterinės apskaitos darbuotojams iki 2014 m. sausio 31 d. 2013 m. minėtoms veiklos įgyvendinti siūloma numatyti 550 tūkst. Lt iš planuojamų viršplaninių savivaldybės biudžeto lėšų.

Vykdant ES dalinai finansuojamą projektą „Klaipėdos miesto strateginio plėtros plano 2013–2020 m. parengimas“ įgyvendinimas“ (priemonė 010302) paaiškėjo, kad į projekto biudžetą nebuvo įtrauktas pridėtinės vertės mokestis už projekto administravimo veiklas. Trūkstamą sumą – 1,6 tūkst. Lt siūloma perkelti iš kitai priemonei – 010203 „Projekto „Klaipėdos miesto savivaldybės paslaugų, teikiamų „vieno langelio“ principu, tobulinimas“ įgyvendinimas“ suplanuotų lėšų.

**Smulkaus ir vidutinio verslo plėtros programa (Nr.04)**

2013 m. nepavyks įgyvendinti programoje patvirtintos 020102 priemonės „Rinkodaros programų vykdymas per Klaipėdos regiono savivaldybių asociaciją (KRSA)“ papriemonės „Klaipėdos regiono oro uosto vykdomų rinkodaros priemonių rėmimas“. Todėl siūloma dalį minėtai priemonei skirtų lėšų skirti kitoms toje pačioje programoje suplanuotoms veikloms, atitinkamai patikslinant priemonių ir rodiklių formuluotes bei reikšmes.

Siūloma numatyti 60 tūkst. Lt 010102 priemonei „Projektų, gerinančių smulkiojo ir vidutinio verslo sąlygas Klaipėdos mieste, rėmimas įgyvendinimas“. Ši veikla buvo planuota rengiant Klaipėdos miesto savivaldybės 2013-2015 m. strateginio veiklos plano projektą, tačiau jai nebuvo skirtos lėšos. Atsiradus galimybei finansuoti priemonę, Klaipėdos mieste būtų įgyvendinti verslo sąlygas gerinantys ir verslumą skatinantys projektai.

Siūloma numatyti papildomas lėšas 42,6 tūkst. Lt 010201 priemonei „Buvusio tabako fabriko pritaikymas Klaipėdoje kūrybinių industrijų plėtrai“. Lėšos būtų naudojamos ES iš dalies finansuojamo projekto administravimui. Atlikus projekto veiklos auditą, buvo rekomenduota sustiprinti jį įgyvendinančios VšĮ „Klaipėdos ekonominės plėtros agentūra“ kompetencijas projekto administravimo srityje.  2012 m. gruodžio 20 d. Klaipėdos miesto savivaldybės taryba priėmė sprendimą Nr. T2-322 Dėl Klaipėdos miesto savivaldybės tarybos 2008 m. gruodžio 24 d. sprendimo Nr. T2-438 „Dėl pritarimo dalyvauti projekte „Buvusio tabako fabriko Klaipėdoje pritaikymas kūrybinių industrijų veiklai. II etapas“ pakeitimo, kuriame numatyta padidinti projekto administravimui skirtą finansavimą, perskirstant projekto lėšas, t.y. vietoj 72 tūkst. Lt skirti 172 tūkst. Lt. Tvirtinant Klaipėdos miesto savivaldybės 2013-2015 m. strateginį veiklos planą ir Klaipėdos miesto savivaldybės 2013 m. biudžetą, dėl finansinių išteklių trūkumo, projekto administravimui buvo numatyta tik 16,4 tūkst. Lt. Skirtos papildomos lėšos leistų sklandžiai vykdyti projektą, samdant kvalifikuotus specialistus (iš skirtų lėšų būtų mokamas darbo užmokestis projekto vadovui, projekto administratoriui, buhalteriui, statybos konsultantui, taip pat apmokamos biuro išlaikymo bei projekto viešinimo išlaidos).

Siūloma pakeisti priemonės 020102 priemonės „Rinkodaros programų vykdymas per Klaipėdos regiono savivaldybių asociaciją (KRSA)“ pavadinimą į „Miesto rinkodaros priemonių vykdymas“ ir numatyti naują papriemonę „Klaipėdos miesto investicinės aplinkos pristatymo parengimas ir pristatymas tarptautiniuose renginiuose“. Įgyvendinant šią papriemonę būtų parengta medžiaga, pristatanti investavimo galimybes Klaipėdos mieste, ir organizuojami jos pristatymai įvairiuose renginiuose.

**05 Aplinkos apsaugos programa**

Šioje programoje siūloma patikslinti planuojamą finansavimą iš kitų finansavimo šaltinių pagal pasirašytas finansavimo sutartis.

Taip pat siūloma numatyti papildomą 11,2 tūkst. Lt finansavimą iš planuojamų viršplaninių savivaldybės lėšų 010302 priemonės „Baltijos jūros vandens kokybės gerinimas, vystant vandens nuotekų tinklus“ įgyvenimui. Tai ES dalinai finansuojamas projektas, kurio pagrindinis rezultatas - nutiesti lietaus nuotekos tinklai. Tvirtinant strateginį veiklos planą 2013 m. vasario mėn. nebuvo įvertinta, kad į projekto biudžetą turi būti įskaičiuotos išlaidos tokioms veikloms, kaip pasikeitimo patirtimi seminarai ir pan.

**06 Susisiekimo sistemos priežiūros ir plėtros programa**

Šioje programoje siūloma patikslinti planuojamą finansavimą iš kitų finansavimo šaltinių (Kelių plėtros ir priežiūros programos, Klaipėdos valstybinio jūrų uosto direkcijos ir kitos lėšos) pagal pasirašytas finansavimo sutartis.

**07 Miesto infrastruktūros objektų plėtros ir priežiūros programa**

2013 m. Smiltynės poilsio zonos priežiūra buvo perduota BĮ Klaipėdos miesto skęstančiųjų gelbėjimo tarnybai. Dėl to 2013 metais bus sutaupyta 198,5 tūkst. Lt lėšų iš 010103 priemonės ,,Paplūdimių sanitarinis mechanizuotas valymas, inventoriaus priežiūra ir sutvarkymas“. Siūloma sutaupytas lėšas suplanuoti kitai priemonei 010101 „Miesto aikščių, skverų ir kitų bendro naudojimo teritorijų priežiūra“ finansuoti (viešųjų erdvių tvarkymui bei inventoriui įsigyti).

Vykdant savivaldybės tarybos 2013 m. vasario 28 d. protokolinį pavedimą, siūloma suplanuoti papildomas lėšas iš planuojamų savivaldybės biudžeto viršplaninių lėšų – 323,6 tūkst. Lt priemonei 010104 „Miesto viešųjų erdvių ir gatvių apšvietimo užtikrinimas“.

Siūloma numatyti papildomas lėšas – 100 tūkst. Lt iš planuojamų savivaldybės biudžeto viršplaninių lėšų 010107 priemonei „Statinių, keliančių pavojų gyvybei ir sveikatai, griovimas“. Būtų skelbiamas konkursas pastatams Minijos g. 132, Pievų tako g. 36, Turgaus g. 7, Smiltelės g. 12 B nugriauti.

Siūloma numatyti papildomas lėšas – 200 tūkst. Lt iš planuojamų viršplaninių savivaldybės biudžeto lėšų 010203 priemonei „Lėbartų kapinių V-B, VI, VIII-A, VII-B eilės ir kolumbariumo statybos techninio projekto parengimas ir įgyvendinimas“. Šis investicinis projektas pradėtas vykdyti 2006 m., darbus vykdžiusi įmonė bankrutavo. 2013 m. atlikus viešųjų pirkimų procedūras paaiškėjo, kad darbų kaina yra didesnė, nei planuota.

**Miesto kultūrinio savitumo puoselėjimo bei kultūrinių paslaugų gerinimo programa (Nr. 08)**

Šioje programoje siūlome patikslinti kultūros biudžetinių įstaigų finansavimą iš kitų šaltinių (LRVB ir Kt) pagal faktiškai skirtas lėšas, pasirašytas finansavimo, paramos sutartis 2013 metams.

**Jaunimo politikos plėtros programa (Nr. 09)**

2013 m. gegužės 30 d.Klaipėdos miesto savivaldybės taryba priėmė sprendimą „Dėl Klaipėdos jaunimo centro nuostatų patvirtinimo“, pagal kurį Atviros jaunimo erdvės (veikiantis adresu I. Simonaitytės g. 24) tapo struktūriniu BĮ Klaipėdos jaunimo centro padaliniu. Todėl siūloma pakeisti Jaunimo politikos plėtros programos (Nr. 09) priemonės 010201 „Atviros erdvės jaunimo centro (I. Simonaitytės g. 24) veiklos tęstinumo užtikrinimas“ asignavimų valdytoją iš 1 (Savivaldybės administracijos direktorius) į 2 (Ugdymo ir kultūros departamento direktorius).

Vykdant Lietuvos ir Latvijos bendradarbiavimo tarp sienų programos projektą „Jaunas žmogus – tobulėjančios visuomenės garantas“ paaiškėjo, kad dėl pasikeitusių projekto vykdymo terminų vėliau įvyks projekto veiklos ir dalis išlaidų, numatytų joms iš ES lėšų, bus kompensuotos tik 2014 m. Dėl to siūloma numatyti šiam projektui papildomą 50,0 tūkst. Lt. finansavimą iš planuojamų savivaldybės biudžeto viršplaninių lėšų (2014 m. išlaidos bus kompensuotos).

**Ugdymo proceso užtikrinimo programa (Nr. 10)**

Ugdymo proceso užtikrinimo (Nr. 10) programoje siūloma pakeisti 2013 m. suplanuotų savivaldybės biudžeto lėšų (paskolų) pasiskirstymą tarp 020101 „Bendrojo ugdymo mokyklų pastatų modernizavimas“ ir 020102 „Neformaliojo švietimo įstaigų pastatų rekonstrukcija“ priemonių, nekeičiant bendros programų finansavimo iš savivaldybės biudžeto (paskolų) lėšų apimties bei patikslinti finansavimą iš kitų šaltinių (ES, LRVB, KPP, KVJUD ir kt.) pagal faktiškai skirtas lėšas, pasirašytas finansavimo, paramos sutartis.

Siūloma numatyti lėšas iš planuojamų viršplaninių savivaldybės biudžeto lėšų priemonės 020102 „Neformaliojo švietimo įstaigų pastatų rekonstrukcija“ papriemonei „Klaipėdos lopšelio-darželio "Obelėlė" pastato renovacija“. Lėšos reikalingos kreditiniam įsiskolinimui už 2012 m. atliktus rekonstrukcijos darbus apmokėti. Įsiskolinimą planuota padengti 2012 m. kompensavimo būdu gautomis ES lėšomis, tačiau užtrukus mokėjimo paraiškos vertinimui, ES lėšos kompensavimo būdu gautos ir pervestos į Savivaldybės biudžetą tik 2013 m.

Tvirtinant strateginį veiklos planą 2013 m. vasario mėn., priemonei 020103 „Patalpų pritaikymas bendrojo ugdymo mokyklų reikmėms“ vykdyti buvo suplanuoti 75 tūkst. Lt. 2013 m. gegužės 30 d. Savivaldybės taryba priėmė sprendimą Nr. T2-114, kuriuo nuspręsta reorganizuoti biudžetinę įstaigą Klaipėdos „Gubojos“ mokyklą prijungiant ją prie biudžetinės įstaigos Klaipėdos „Medeinės“ mokyklos nuo 2013 m. rugpjūčio 30 d. Todėl minėtai priemonei skirtos lėšos yra naudojamos pastato Panevėžio g. 2 patalpų (jose veikia „Medeinės“ mokykla ir veiks papildomos reorganizuojamos „Gubojos“ mokyklos klasės) paprastajam remontui. Įvertinus patalpų būklę, paaiškėjo, kad suplanuota suma yra per maža, kad būtų atlikti koridorių, technologijų kabineto ir kitų patalpų remonto darbai. Dėl to siūloma šiai priemonei mumatyti papildomą finansavimą iš planuojamų savivaldybės biudžeto viršplaninių lėšų – 36 tūkst. Lt.

Siūloma numatyti papildomas lėšas iš planuojamų savivaldybės biudžeto viršplaninių lėšų – 360 tūkst. Lt priemonei 020104 „Klaipėdos lopšelių-darželių pastatų langų pakeitimas“. Vykdant savivaldybės tarybos 2013 m. vasario 28 d. protokolinį pavedimą, būtų pakeisti dviejų lopšelių-darželių „Du gaideliai“ ir „Linelis“ langai.

Siūloma atlikti pokyčius priemonėje 020106 „Švietimo įstaigų iškėlimas iš uosto plėtros teritorijos“, patikslinant įgyvendinimo terminus, vykdytojus bei finansavimo šaltinius ir sumas. Vadovaujantis patvirtinto detaliojo plano nuostatomis, iki perduodant eksploatuoti rekonstruotą Minijos g. ir Baltijos pr. sankryžą (rekonstruoti šią sankryžą numatyta iki 2015 m. pabaigos), reikės iškelti šalia veikiančias savivaldybės biudžetines įstaigas - Klaipėdos moksleivių saviraiškos centrą ir lopšelį – darželį „Aušrinė“.

Pradėti perkėlimo veiklas būtų tikslinga jau 2013 metais. Pirmiausia siūloma perkelti Klaipėdos moksleivių saviraiškos centrą iš patalpų Strėvos g. 5 į patalpas I. Simonaitytės g. 22. Prieš perkeliant, reikia suremontuoti naująsias patalpas. Dėl to papriemonei „Patalpų (Smiltelės g. 22) pritaikymas Moksleivių saviraiškos centro veiklai“ vykdyti 2013 m. siūloma suplanuoti 50 tūkst. Lt iš planuojamų viršplaninių savivaldybės biudžeto lėšų.

Siūloma pakeisti priemonės papriemonės „**Priestato statybos prie l/d „Puriena“ („Aušrinės“ lopšelio-darželio iškėlimas)** techninio projekto parengimas“ pavadinimą išdėstant jį taip: „Naujo pastato lopšeliui-darželiui „Aušrinė“ statyba“, patikslinti šios veiklos finansavimo šaltinį į „PF“ (Savivaldybės privatizavimo fondas) ir numatyti lėšas techninio projekto rengimui 2014-2015 m.

2013 m. baigiamos naudoti 2007-2013 m. laikotarpio ES paramos fondų lėšos. Preliminariais paskaičiavimais tikėtina, kad liks sutaupytų lėšų, todėl siūloma įtraukti į programą priemonę „Klaipėdos lopšelio-darželio „Atžalynas“ pastato modernizavimas“ ir pateikti paraišką, kad sutaupytos lėšas būtų skirtos jai įgyvendinti.

Siūloma numatyti papildomą finansavimą – 160 tūkst. Lt iš planuojamų savivaldybės biudžeto viršplaninių lėšų priemonei 020301 „Ugdymo įstaigų ūkinio aptarnavimo organizavimas“. Lėšos reikalingos švietimo įstaigų pastatų paprastajam remontui atlikti. Visuomenės sveikatos centrui informavus, kad M. Mažvydo pagrindinės mokyklos sanitarinių patalpų būklė neatitinka higienos reikalavimų ir mokykla gali būti uždaryta, dalis priemonei suplanuotų lėšų buvo panaudota šiai situacijai likviduoti ir šiuo metu trūksta lėšų kitų objektų paprastajam remontui.

**Kūno kultūros ir sporto plėtros programa (Nr. 11)**

Šioje programoje siūloma patikslinti finansavimą iš kitų šaltinių pagal faktiškai skirtas lėšas, pasirašytas finansavimo, paramos sutartis biudžetinėse sporto įstaigose (priemonė 010201) ir priemonėje 010102 „IX pasaulio lietuvių sporto žaidynių organizavimas: Bazių remonto darbai ir sportinio inventoriaus bei kito turto įsigijimas“ (194,6 tūkst. Lt).

Vykdant ES dalinai finansuojamą projektą „Jaunimo pasitraukimo iš sportinės veiklos prevencija (PYDOS)“ (priemonė 010204), savivaldybei, kaip projekto partneriui buvo 45 tūkst. Lt padidintas ES lėšų finansavimas veikloms vykdyti, dėl to reikia proporcingai (7,9 tūkst. Lt) padidinti savivaldybės prisidėjimo dalį. Taip pat paaiškėjo, kad dėl pasikeitusių projekto vykdymo terminų vėliau įvyks kai kurios projekto veiklos ir dalis išlaidų, numatytų joms iš ES lėšų, bus kompensuotos tik 2014 m. Dėl to siūloma numatyti šiam projektui papildomą 70,7 tūkst. Lt. finansavimą iš planuojamų savivaldybės biudžeto viršplaninių lėšų.

**Socialinės atskirties mažinimo programa (Nr. 12)**

Siūloma koreguoti šiąprogramą, nekeičiant Socialinių reikalų departamentui programai įgyvendinti skirtų asignavimų apimties.

Klaipėdos miesto savivaldybės tarybos 2013-04-25 sprendimu Nr. T2- 90 „Dėl maitinimo organizavimo asmenims, nepajėgiantiems maitintis savo namuose, tvarkos aprašo patvirtinimo„ buvo pakeista tvarka, pagal kurią nuo 2013 m. spalio 1 d. planuojama šią paslaugą pirkti viešuosius pirkimus reglamentuojančių teisės aktų nustatyta tvarka. Šiuo metu šią paslaugą teikia biudžetinė įstaiga socialinės paramos centras.

Klaipėdos miesto savivaldybės administracijos direktoriaus 2013-05-28 įsakymu Nr. P1-512 „Dėl biudžetinės įstaigos Klaipėdos miesto šeimos ir vaiko gerovės centro didžiausio leistino pareigybių skaičiaus pareigybių skaičiaus nustatymo“ nuo 2013 m. birželio 1 d. sumažintas 1 juristo etatas, nes juridines paslaugas, būtinas įstaigos darbui organizuoti, yra efektyviau pirkti viešuosius pirkimus reglamentuojančių teisės aktų nustatyta tvarka.

Vadovaujantis LRV 2000 m. liepos 5 d. nutarimu Nr. 793 „Dėl Lietuvos Respublikos kompensacijų už valstybės išperkamą nekilnojamąjį turtą dydžio, šaltinių, mokėjimo terminų bei tvarkos, taip pat valstybės garantijų ir lengvatų, numatytų piliečių nuosavybės teisių į išlikusį nekilnojamąjį turtą atkūrimo įstatyme, įstatymo 9 straipsnio įgyvendinimo tvarkos“ (aktuali redakcija 2013-01-20), valstybės garantijas nuomininkams vykdo savivaldybės iš skiriamų Lietuvos Respublikos valstybės biudžeto lėšų. Todėl siūloma keisti priemonės 010402 „Savivaldybės gyvenamųjų patalpų tinkamos fizinės būklės užtikrinimas ir nuomos administravimas“ papriemonės „Savininkams grąžintų nuomotų patalpų vertės įskaičiavimas į nuompinigius“ finansavimo šaltinį (iš SB(SP) į LRVB), o planuotomis už gyvenamųjų patalpų nuomą pajamomis padidinti papriemonę „Savivaldybės gyvenamųjų patalpų techninės būklės vertinimas ir remontas“.

Neįgaliųjų reikalų departamento prie Socialinės apsaugos ir darbo ministerijos 2013-04-04 raštu Nr. (3.8)-SD-415 Klaipėdos miesto savivaldybei būsto pritaikymui neįgaliesiems finansuoti 2013 m. iš valstybės biudžeto skirta 167731,2 Lt, iš jų būsto pritaikymo darbams 161280 Lt ir būstų pritaikymo neįgaliesiems administravimo išlaidoms padengti 6451,2 Lt. Dėl šios priežasties į priemonę 010205 „Aplinkos pritaikymas neįgaliesiems“ įtraukiamas finansavimo šaltinis LRVB ir skirta lėšų suma 161,3 tūkst. Lt, iš jų 101,3 išlaidoms ir 60 tūkst. Lt turtui įsigyti ir finansiniams įsipareigojimams vykdyti.

**Sveikatos apsaugos programa (Nr.13)**

2013 m. gegužės 30 d.Klaipėdos miesto savivaldybės taryba priėmė sprendimą „Dėl Klaipėdos miesto savivaldybės visuomenės sveikatos rėmimo specialiosios programos 2013 metų priemonių patvirtinimo“, pagal kurį yra patikslintas specialiosios programos priemonių finansavimas iš savivaldybės biudžeto ir kitų šaltinių (SB(AAL), PSDF ir kt.).

**3. Kokių rezultatų laukiama.**

Patvirtinus Klaipėdos miesto savivaldybės 2013-2015 m. strateginio veiklos plano programų pakeitimus, Savivaldybės administracija turės galimybę įgyvendinti programų priemones, dokumente atsispindės programoms skirtas papildomas bei patikslintas finansavimas iš savivaldybės biudžeto ir kitų finansavimo šaltinių.

## **4. Sprendimo projekto rengimo metu gauti specialistų vertinimai.**

Negauti.

## **5. Išlaidų sąmatos, skaičiavimai, reikalingi pagrindimai ir paaiškinimai.**

Programų pakeitimai atlikti pagal asignavimų valdytojų pateiktus pasiūlymus bei prašymus koreguoti programas.

## **6. Galimos teigiamos ar neigiamos sprendimo priėmimo pasekmės.**

Teigiamos pasekmės – bus tinkamai ir laiku įgyvendintos Klaipėdos miesto savivaldybės 2013-2015 m. strateginio veiklos plano programų priemonės.

Neigiamų pasekmių nenumatoma.

Strateginio planavimo skyriaus vedėja Indrė Butenienė